প্রধানমন্ত্রীরদপ্তর
বারাণসীতে ১,৮০০ কোটি টাকার বিভিন্ন উন্নয়ন প্রকল্পের শিলান্যাস ও উদ্বোধন করলেন প্রধানমন্ত্রী
“ঐতিহ্য ও উন্নয়নের এক যুগলবন্দী ঘটেছে কাশী শহরটির মধ্যে” : বললেন তিনি
নয়াদিল্লি, ৭ জুলাই, ২০২২
কাশী হল এক সতত গতিশীল প্রাণবন্ত নগরী। দেশের সার্বিক বিকাশ ও ঐতিহ্য বর্তমানে প্রতিফলিত হয়েছে এই শহরটিতে। কোটি কোটি টাকা ব্যয়ে বহু প্রকল্প ও কর্মসূচির কাজ এখানে যেমন সম্পূর্ণ হয়েছে, তেমনই বহু প্রকল্পের কাজ এখনও চালু রয়েছে। নিরলস উন্নয়ন প্রচেষ্টা সর্বদা চালু থাকলেও কাশীর আত্মা কিন্তু চির অমলিন। উন্নয়ন প্রচেষ্টা এই শহরকে আরও সংবেদনশীল, গতিশীল ও প্রগতিশীল করে তুলেছে। তাই, আমার কাছে কাশী নগরী ‘সবকা সাথ, সবকা বিকাশ, সবকা বিশ্বাস এবং সবকা প্রয়াস’-এর এক উজ্জ্বল দৃষ্টান্ত।
গত বৃহস্পতিবার বারাণসীর সিগরায় ডঃ সম্পূর্ণানন্দ স্পোর্টর্স স্টেডিয়ামে আয়োজিত এক অনুষ্ঠানে ১,৮০০ কোটি টাকারও বেশি ব্যয়ের বিভিন্ন প্রকল্পের শিলান্যাস ও উদ্বোধনকালে একথা বলেন প্রধানমন্ত্রী শ্রী নরেন্দ্র মোদী। অনুষ্ঠানে অন্যান্যদের মধ্যে উপস্থিত ছিলেন উত্তরপ্রদেশের রাজ্যপাল শ্রীমতী আনন্দীবেন প্যাটেল এবং রাজ্যের মুখ্যমন্ত্রী যোগী আদিত্যনাথ সহ অন্যান্য বিশিষ্টরা।
প্রধানমন্ত্রী বলেন, কাশীর সচেতন নাগরিকরা সারা দেশকে যেভাবে দিশা দেখিয়েছে তাতে আমি আনন্দিত। ‘যেন তেন প্রকারেণ’ - এই মানসিকতা নিয়ে কাজ করলে দেশ যে আখেরে লাভবান হয় না, এই বার্তাই তাঁরা পৌঁছে দিয়েছেন দেশবাসীর কাছে। অস্থায়ী এবং চটজলদি কিছু সমাধানের পরিবর্তে দীর্ঘস্থায়ী সমাধানের পথ বেছে নেওয়ায় বারাণসীর অধিবাসীদের বিশেষ প্রশংসা করেন প্রধানমন্ত্রী। তিনি বলেন, পরিকাঠামো সহ বিভিন্ন ক্ষেত্রে উন্নয়নের হাত ধরে এই শহরটিতে পর্যটন যেমন বিকশিত হয়েছে, তেমনই বাণিজ্যিক প্রচেষ্টা তথা জীবনযাত্রাকে সহজতর করে তোলার ক্ষেত্রে নতুন নতুন সুযোগ-সুবিধারও সৃষ্টি হয়েছে। শ্রাবণ মাসে বাবা বিশ্বনাথ দর্শনের জন্য দেশের বিভিন্ন প্রান্ত থেকে পূণ্যার্থীরা ব্যাপক সংখ্যায় সমবেত হবেন এই শহরটিতে। বিশ্বনাথ ধাম প্রকল্প সম্পূর্ণ হওয়ার পর এটিই হল প্রথম শ্রাবণ উৎসব। বিশ্বনাথ ধাম সম্পর্কে বিশ্ববাসীর মধ্যে যে বিশেষ উৎসাহ ও উদ্দীপনা লক্ষ্য করা গেছে তারও উল্লেখ করেন শ্রী নরেন্দ্র মোদী। পূণ্যার্থীদের পূণ্য দর্শনের অভিজ্ঞতাকে আরও সমৃদ্ধ করে তুলতে সরকার চেষ্টার কোনও ত্রুটি রাখছেন না বলেও উল্লেখ করেন তিনি।
প্রধানমন্ত্রী বলেন, উন্নয়ন শুধু নিছক চাকচিক্য বা জাঁকজমকপূর্ণ আড়ম্বরমাত্র নয়, আমাদের কাছে উন্নয়নের অর্থ হল দরিদ্র, অনগ্রসর, বঞ্চিত, দলিত, আদিবাসী, মা ও বোনেদের ক্ষমতায়ন। প্রতিটি গৃহস্থ বাড়িতে পাকা আচ্ছাদন এবং পাইপলাইনের মাধ্যমে জলের সুযোগ পৌঁছে দেওয়ার জন্য নিরন্তর প্রচেষ্টা চালিয়ে যাওয়া হচ্ছে। শ্রী মোদী উল্লেখ করেন যে তাঁর সরকার দরিদ্র সাধারণ মানুষের জীবনের নানা সমস্যা নিরসনে সতত সচেষ্ট এবং তাঁদের সুখে-দুঃখে সর্বদাই পাশে রয়েছে। দরিদ্র সাধারণের জন্য বিনা ব্যয়ে করোনা টিকা থেকে শুরু করে বিনামূল্যে রেশন সামগ্রী পাওয়ারও ব্যবস্থা করা হয়েছে। এক কথায়, জনগণের সেবায় তাঁর সরকার চেষ্টার কোনও ত্রুটি রাখেনি। ডিজিটাল ইন্ডিয়া, আয়ুষ্মান ভারত, চিকিৎসা সংক্রান্ত সুযোগ-সুবিধার পরিকাঠামোর প্রসার ইত্যাদি সহ নানা ধরনের সুযোগ-সুবিধার ব্যাপ্তি ঘটানো হচ্ছে। দেশের শহরগুলিকে ধোঁয়ার দূষণ থেকে মুক্ত করতে সিএনজি-চালিত যানের সংখ্যাও যেমন বাড়ানো হয়েছে, অন্যদিকে তেমনই ডিজেল ও পেট্রোল-চালিত নৌকাগুলিকেও সিএনজি-চালিত করে তোলা হচ্ছে যাতে গঙ্গা মা-কে কলুষমুক্ত রাখা যায়। একটি নতুন ক্রীড়াকেন্দ্র গড়ে ওঠাকে কেন্দ্র করে ক্রীড়াবিদদের মধ্যে যে এক উৎসাহ ও উদ্দীপনার মনোভাব ফুটে উঠেছে তারও উল্লেখ করেন শ্রী নরেন্দ্র মোদী। তিনি বলেন, অলিম্পিক্সের খেলাধূলার বিভিন্ন সুযোগ-সুবিধা যাতে কাশীতেও গড়ে তোলা যায় সেজন্য সরকার সচেষ্ট রয়েছে। সিগরা-র ছয় দশক প্রাচীন ক্রীড়া স্টেডিয়ামটিকে একুশ শতকের উপযোগী অত্যাধুনিক করে গড়ে তোলা হবে বলেও তিনি প্রসঙ্গত জানান।
গঙ্গা ও বারাণসীকে সর্বতোভাবে দূষণমুক্ত রাখার জন্য কাশীর অধিবাসীদের সহযোগিতা প্রার্থনা করেন প্রধানমন্ত্রী।
উল্লেখ্য, গত আট বছরে বারাণসীর পরিকাঠামো উন্নয়নে প্রধানমন্ত্রী বেশ কিছু উল্লেখযোগ্য পদক্ষেপ গ্রহণ করেছেন যা সামগ্রিকভাবে এই শহরটির দৃশ্যপট বর্তমানে অনেকটাই বদলে দিয়েছে।
(PG/SKD/DM